ગુજરાતમાં જ નહિ કદાચ એશિઆનાં પર્વતોમાં સૌથી વધુ પગથિયા ગિરનારના છે જેની સંખ્યા ૧૩ હજાર કરતાં વધારે છે. ગિરનાર ઉપર જવા માટે બે માર્ગ છે જેમાં એક મુખ્ય પગથિયાં ધરાવતો માર્ગ છે અને બીજો માર્ગ પાછળના રસ્તેથી જતો પગથિયા અને કેડી જેવો માર્ગ. આ માર્ગેથી જટાશંકર પણ જઇ શકાય છે. (અહીં સ્વામી વિવેકાનંદ આવ્યા હતા, એ વાત પછી ક્યારેક). અહીં રોપ-વે બનાવવાની વાતો ૩૫ થી ૪૦ વર્ષોથી ચાલે છે! મુખ્યમંત્રી નરેન્દ્ર મોદીએ તેનું ભૂમિ-પૂજન પાંચ વર્ષ પહેલા કર્યું છે. જો કે, તે અંગે હજુ સુધી ચર્ચા સિવાય કોઈ જ કામગીરી થઇ નથી. રોપ-વે થશે કે કેમ તે અંગે જૂનાગઢની જનતાનાં મનમાં શંકા સેવાઈ રહી છે. યુવાનોએ આ રોપ-વેની વાત એક કાનેથી સાંભળીને બીજે કાનેથી કાઢી નાખવી! કારણ કે તેઓ રોપ-વેના મોહતાજ નથી હોતા. (અહીં આપણે ઉમરમાં યુવાન હોય તેની જ વાત નથી કરતાં, ઉમર ગમે તે હોય, મનથી યુવાન હોય તે પણ યુવાન ગણાય!)